Úradný vestník L 167 , 02/07/1999 S. 0005 - 0006



Nariadenie Rady (ES) č. 1447/1999 z 24. júna 1999, ktorým sa ustanovuje zoznam typov správania, ktoré vážne porušujú pravidlá spoločnej politiky rybného hospodárstva RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 37, so zreteľom na návrh Komisie [1], so zreteľom na stanovisko Európskeho parlamentu [2], keďže: (1) Podľa článku 31(2a) nariadenia Rady (EHS) z 12. októbra 1993, ktorým sa zriaďuje kontrolný systém platný pre spoločnú politiku rybného hospodárstva [3], môže Rada, konajúc na základe článku 37 zmluvy, vypracovať zoznam typov správania, ktoré vážne porušujú pravidlá spoločnej politiky rybného hospodárstva. (2) V záujme zlepšenia transparentnosti spoločnej politiky rybného hospodárstva by mali členské štáty poskytovať Komisii informácie o prípadoch takéhoto správania a o krokoch, ktoré členské štáty uskutočnili. (3) Článok 37 nariadenia (EHS) č. 2847/93 umožňuje, aby sa v rámci kontrolného systému, ktorý sa vzťahuje na spoločnú politiku rybného hospodárstva, zabezpečila ochrana určitých osobných údajov. (4) Uvedený zoznam musí byť v súlade s podobnými ustanoveniami, ktoré prijali medzinárodné organizácie pre rybárstvo. (5) Je potrebné zabezpečiť podrobné pravidlá na vykonávanie určitých opatrení, ktoré sa ustanovujú v tomto nariadení, PRIJALA TOTO NARIADENIE: Článok 1 Typmi správania, ktoré vážne porušujú pravidlá spoločnej politiky rybného hospodárstva a o ktorých sa zmieňuje článok 1 nariadenia (EHS) č. 2847/93 sú tie, ktoré sú uvedené v prílohe tohto nariadenia. Článok 2 1. Členské štáty Komisii pravidelne oznamujú odhalené prípady správania, o ktorých sa zmieňuje článok 1 a poskytnú jej aj všetky informácie o krokoch, ktoré prijali správne, resp. súdne orgány. 2. Komisia predloží informácie, ktoré získala podľa odseku 1 k dispozícii Európskemu parlamentu, Rade a poradnému výboru pre rybné hospodárstvo. 3. S informáciami, ktoré sa oznámili na základe odseku 1 a dali k dispozícii na základe odseku 2, sa bude zaobchádzať v súlade s ustanoveniami článku 37 nariadenia (EHS) č. 2847/93. 4. Opatrenia potrebné na vykonávanie tohto článku sa stanovia v súlade s postupom, ktorý je uvedený v článku 36 nariadenia (EHS) č. 2847/93. Článok 3 Toto nariadenie nadobudne účinnosť siedmy deň od jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Luxemburgu 24. júna 1999 Za Radu predseda J. Trittin [1] Ú. v. ES C 105, 15.4.1999, s. 3. [2] Stanovisko poskytnuté 4. mája 1999 (zatiaľ neuverejnené v úradnom vestníku). [3] Ú. v. ES L 261, 20.10.1993, s. 1. V znení nariadenia (ES) č. 2846/98 (Ú. v. ES L 358, 31.12.1998, s. 5). -------------------------------------------------- PRÍLOHA ZOZNAM TYPOV SPRÁVANIA KTORÉ VÁŽNE PORUŠUJÚ PRAVIDLÁ SPOLOČNEJ POLITIKY RYBNÉHO HOSPODÁRSTVA A. Nespolupracovanie s orgánmi, ktoré sú zodpovedné za monitorovanie - Marenie práce inšpektorov pre rybárstvo pri vykonávaní ich služobných povinností pri kontrole dodržiavania platných pravidiel spoločenstva. - Falšovanie, zatajovanie, ničenie alebo manipulácia dôkazov, ktoré by mohli byť použité v priebehu vyšetrovania alebo súdneho procesu. B. Nespolupracovanie s pozorovateľmi - Marenie práce pozorovateľov pri vykonávaní ich povinnosti sledovať dodržiavanie platných pravidiel spoločenstva, ktoré im predpisujú zákony spoločenstva. C. Nedodržiavanie podmienok predpísaných pre vykonávanie rybolovu - Lovenie rýb bez rybárskej licencie, povolenia na rybolov alebo akéhokoľvek iného povolenia, ktoré je potrebné na vykonávanie rybolovu a ktoré vydal členský štát, pod vlajkou ktorej sa plavidlo plaví, alebo Komisia. - Lovenie rýb na základe niektorého z uvedených dokumentov, ktorého obsah bol sfalšovaný. - Falšovanie, odstraňovanie alebo skrývanie identifikačných znakov rybárskeho plavidla. D. Nedodržiavanie pravidiel počas rybolovu - Používanie alebo prítomnosť na palube zakázaného rybárskeho výstroja alebo zariadení, ktoré ovplyvňujú selektívnosť výstroja. - Používanie zakázaných spôsobov rybolovu. - Nezvinutie rybárskeho výstroja, používanie ktorého je v určitých rybárskych zónach zakázané. - Cielený lov alebo prítomnosť na palube skupín rýb, na ktoré sa vzťahuje moratórium alebo zákaz rybolovu. - Nepovolený rybolov v danej zóne, resp. počas osobitného obdobia. - Nedodržiavanie predpisov o najmenších povolených mierach. - Nedodržiavanie predpisov a postupov, ktoré sa vzťahujú na prekladanie nákladov na inú loď a rybolovných postupov používaných pri spoločnom rybolove dvoma alebo viacerými plavidlami. E. Nedodržiavanie pravidiel v súvislosti s položkami monitoringu - Falšovanie údajov v lodných denníkoch, prístavných certifikátoch, predajných záznamoch, vyhláseniach o prevzatí tovaru a prepravných dokumentoch, nezaznamenávanie údajov do takýchto dokumentov alebo nepredkladanie takýchto dokumentov. - Manipulácia so satelitným systémom na monitorovanie polohy lode. - Zámerné nedodržiavanie pravidiel spoločenstva pre vysielanie údajov o pohybe rybárskeho plavidla a údajov o produktoch rybolovu, ktoré sa nachádzajú na palube. - Nedodržiavanie platných kontrolných predpisov pri rybolove vo vodách spoločenstva kapitánom rybárskeho plavidla tretej krajiny alebo jeho zástupcom. F. Nedodržiavanie predpisov v súvislosti s vykladaním produktov rybolovu a ich umiestňovaním na trhu - Nerešpektovanie predpisov spoločenstva o kontrole a ich vymožiteľnosti pri vykladaní produktov rybolovu. - Skladovanie, spracovávanie, dávanie do predaja a preprava produktov rybolovu, ktoré nespĺňajú platné marketingové normy, najmä čo sa týka najmenších povolených veľkostí. --------------------------------------------------